Joves de Carcaixent participen en el I Fòrum de Participació Juvenil de la Ribera Alta
07 de juliol de 2017

Carcaixent

Ahir es va celebrar a Sumacàrcer el I Fòrum de Participació Juvenil de la Ribera Alta "Nosaltres sí Pintem", organitzat des de Xarxa Jove de l'IVAJ amb la col·laboració de diversos ajuntaments de la comarca com Sumacàrcer, la Pobla Llarga, Alzira, Manuel, Benifaió, Càrcer, Rafelguaraf, Montserrat i Antella, entre altres.

A la trobada participaren joves de 15 a 17 anys que formen part del mateix grup, associació o experiència educativa o de participació, tant en el seu institut com en el seu municipi, en clubs esportius, culturals, d'art, de dansa, mediadors, corresponsals, en projectes d'intercanvi Erasmus, per a unir esforços i treballar en xarxa. Per part de Carcaixent hi van participar diversos joves que van exposar el programa de Corresponsals Juvenils del Centre d'Informació Juvenil i un projecte associatiu musical impulsat pels alumnes de l'IES Arabista Ribera.

L'alcalde de Carcaixent, Paco Salom, també va estar present en la trobada i ha destacat el caràcter enriquidor d'este tipus d'encontre a l'hora d'acostar les diferents realitats de participació juvenil dels municipis de la comarca. Així mateix, ha explicat que "és interessant perquè coneguem experiències d'altres municipis que tenim molt a prop, que segurament ens pot servir per poder trobar punts d'unió i continuar avançant en l'empoderament dels nostres joves".